## Sanitat exigix al Ministeri recuperar el diàleg amb els experts i les comunitats autònomes per a garantir un procés MIR rigorós, professional i transparent

*** Marciano Gómez mostra la seua preocupació davant la greu situació generada pels canvis introduïts pel Ministeri de Sanitat en la preparació dels exàmens de Formació Sanitària Especialitzada de 2026, que han provocat la dimissió en bloc dels experts encarregats de la seua elaboració
* El conseller lamenta “continuar esperant que el Ministeri assumisca la seua responsabilitat de flexibilitzar les unitats docents de formació sanitària especialitzada i augmentar el nombre de places MIR per a resoldre el dèficit de professionals sanitaris que afecta totes les comunitats autònomes”**

La Conselleria de Sanitat exigix al Ministeri de Sanitat les explicacions “urgents i oportunes” així com recuperar el diàleg amb els experts i amb les comunitats autònomes per a garantir un procés MIR rigorós, professional i transparent, basat en el consens professional i la independència tècnica.

En este sentit, el conseller de Sanitat, Marciano Gómez, s’ha sumat a la preocupació existent davant la greu situació generada pels canvis introduïts pel Ministeri de Sanitat en la preparació dels exàmens de Formació Sanitària Especialitzada de 2026, que han provocat la dimissió en bloc dels membres de, pràcticament, tots els comités d’experts encarregats d’elaborar la prova.

Concretament han dimitit els comités d’experts de Medicina, Farmàcia, Infermeria, Física i Química després de ser informats de la modificació unilateral de les condicions de treball, retribució i composició dels equips. Entre altres mesures, el Ministeri ha reduït un 66 % el nombre de col·laboradors per expert, ha rebaixat el pagament per pregunta un 40 % i ha anunciat que serà ara el Ministeri de Funció Pública, i no el de Sanitat, el que assumisca part de l’organització del procés.

**Dèficit estructural de metges de família**

A més, el conseller s’ha referit a la falta de resposta del Ministeri de Sanitat davant el dèficit estructural de metges de família i ha lamentat “continuar esperant que el Ministeri assumisca la seua responsabilitat de flexibilitzar les unitats docents de formació sanitària especialitzada i augmentar el nombre de places MIR per a resoldre este dèficit de professionals sanitaris que afecta totes les comunitats autònomes”.

En este sentit, ha recordat que des de la seua arribada al govern de la Generalitat en juliol de 2023 “he reivindicat en diverses ocasions, tant al ministre José Manuel Miñones com a l’actual ministra de Sanitat, Mónica García, que resolguen l’augment de les places MIR, ja que és un problema nacional que requerix una solució nacional”.

Cal destacar que les unitats docents de formació sanitària especialitzada són competència directa del Ministeri de Sanitat, i són les comunitats autònomes les que assumixen el finançament i l’acció formativa. En este sentit, Marciano Gómez ha assenyalat que en la Comunitat Valenciana “estem disposats a formar un 15 % més de professionals si es flexibilitzen estes unitats docents”.

Així mateix, ha recordat que en la Comunitat Valenciana “la unitat docent de Medicina Familiar i Comunitària de l’Hospital Doctor Peset de València ha sigut la primera que ha cobert la totalitat de les places de residència, la de l’Hospital Clínic la tercera i la de l’Arnau la quinta d’Espanya, per la qual cosa anem en bona línia, però ha de ser el Ministeri el que resolga la problemàtica”. Per això, ha insistit en la necessitat que el Ministeri assumisca les seues competències i flexibilitze els criteris per a autoritzar noves unitats docents.

Fecha: 31/07/2025